I.	Analýza dopadu úprav regulovaných cien na rozpočtové 
a príspevkové organizácie rezortu MDPT SR

Analýza je spracovaná za rozpočtové a príspevkové organizácie v pôsobnosti Ministerstva dopravy, pôšt a telekomunikácií (celkom 7 rozpočtových a 5 príspevkových  organizácií). 
Uvedené organizácie poskytli údaje o celkových výdavkoch vynaložených na nákup tovarov s regulovanými cenami: elektrickú energiu, plyn, vodné a stočné, telefón a fax, poštové služby za porovnateľné obdobie t.j. za I. polrok roku 1999, 2000 a 2001 a tiež za roky 1999 a 2000.
Východiskovým obdobím pre spracovanie komparatívnej analýzy sú údaje 
k 30.6. 2000 a k 30.6.2001. V tabuľkovej časti sú tiež uvedené údaje za predchádzajúce obdobie, z dôvodu lepšieho porovnania vývoja nákladov. 
Výška výdavkov rozpočtových a príspevkových organizácií v sledovanom období môže byť ovplyvnená aj určitým časovým oneskorením fakturácie platieb za niektoré tovary a služby s regulovanými cenami (napr. elektrickú energiu). Výška výdavkov rozpočtových a príspevkových organizácií je ovplyvnená vo významnej miere aj realizáciou rôznych úsporných opatrení ako aj  znižovaním limitov výdavkov pre rozpočtové a príspevkové organizácie.
Výdavky rozpočtových a príspevkových organizácií za sledované tovary a služby s regulovanými cenami sú bližšie kvantifikované v tabuľkovej časti. 

Výdavky za elektrickú energiu:

Za obdobie I. polrok 2000 - I. polrok 2001 bol u všetkých  sledovaných rozpočtových a príspevkových organizácií zaznamenaný nárast nákladov za elektrickú energiu. K najvýraznejšej zmene nákladov z rozpočtových organizácií došlo u Leteckého úradu, kde výdavky v porovnaní s rovnaným obdobím minulého roka sa zvýšili skoro trojnásobne. Vzostup uvedených výdavkov súvisí aj s novým prenájmom priestoru hangáru. U ostatných rozpočtových organizácií sa výdavky zvýšili v priemere o 9,2%. Na pokles výdavkov k 30.6.2001 u Železničného vojska vplývala delimitácia Fakulty špeciálneho inžinierstva Žilinskej univerzity do pôsobnosti Ministerstva školstva. U príspevkových organizácií výdavky na nákup elektrickej energie vzrástli v priemere o 11%.

Výdavky za plyn:
	
V  I. polroku 2001 sa u dvoch príspevkových a troch rozpočtových organizácií prejavil nárast výdavkov za plyn. Nárast výdavkov sa v priemere prejavil o 23,8%. Najvýraznejší index zmeny nákladov za plyn bol zaznamenaný u rozpočtovej organizácie Telekomunikačný úrad. Vysoký index zmeny bol spôsobený poklesom výdavkov k 30.6.2000 z dôvodu zrušenia 4 odlúčených pracovísk TÚ SR a zvýšenými výdavkami k 30.6.2001, ktoré ovplyvnila výstavba  novej kotolne. U ostatných rozpočtových a príspevkových organizácií boli výdavky za plyn na úrovni výdavkov I. polroku 2000, prípadne mierne poklesli.

Tepelná energia:

Rozpočtové organizácie zaznamenali v priemere 10% zvýšenie výdavkov za tepelnú energiu, s výnimkou Slovenskej správy ciest, ktorej výdavky poklesli o 14% v porovnaní s
 I. polrokom 2000. Naopak, príspevková organizácia Železničný zdravotný ústav zaznamenala až 60% zvýšenie výdavkov za teplo. Výdavky u tejto príspevkovej organizácie sa nárazovo zvýšili v dôsledku nepravidelnej fakturácie výdavkov za teplo.

Vodné, stočné:

Výdavky za vodné a stočné vo významnej miere neovplyvňovali hospodárenie rozpočtových a príspevkových organizácií. Nárast výdavkov sa prejavil z rozpočtových organizácií u Železničnej polície a u Štátneho dráhového úradu. Z príspevkových organizácií 17% zvýšenie nákladov zaevidoval Výskumný ústav spojov.

Telefón, fax :

Výdavky v tejto kategórii sú tak u rozpočtových ako aj príspevkových stabilné, výrazne sa nemenia, prípadne bol zaznamenaný aj pokles výdavkov v porovnaní s I. polrokom 2000. 

Poštovné:

Úprava taríf za poštové výkony sa vo výdavkoch rozpočtových  organizácií prejavila v najväčšej miere u Štátnej plavebnej správy, kde nárast predstavoval 14%. U ostatných rozpočtových organizácií bol nárast maximálne 6%. 
Z rozpočtových organizácií najvýraznejšiu zmenu zaznamenal Železničný zdravotný ústav (32%), u Slovenskej správy letísk a Ústavu cestnej dopravy sa prejavilo 15% zvýšenie 
a u dvoch rozpočtových organizácií sa výdavky za poštovné nezmenili.
Podrobnejšia analýza dopadu úprav taríf za poštové výkony na všetky rozpočtové a príspevkové organizácie je obsahom druhej časti materiálu.

II.	Kvantifikácia dopadu úprav regulovaných cien tovarov a služieb za MDPT SR na hospodárenie rozpočtových a príspevkových organizácií iných rezortov

Ministerstvo dopravy, pôšt a telekomunikácií navrhlo od 1.2.2001 úpravu regulovaných cien poštových výkonov vo vnútroštátnom styku a v  pravidelnej vnútroštátnej železničnej a autobusovej doprave. Úprava regulovaných cien bola schválená Opatrením Ministerstva financií Slovenskej republiky zo dňa 26. januára 2001 č. R-1/2001.
	Realizovaná úprava zvýšenia cien poštových výkonov a cestovného mala docieliť aspoň čiastočné zabezpečenie zdrojov na krytie zvýšených nákladov (za energie, materiál na opravy a údržbu, vykrytie inflačných vplyvov a pod.) najmä v železničnej a autobusovej doprave. 
Pri hodnotení vplyvu úprav regulovaných cien na hospodárenie rozpočtových a príspevkových organizácií predložených Ministerstvom dopravy, pôšt a telekomunikácií, je nevyhnutné konštatovať, že zvýšenie cien cestovného v pravidelnej autobusovej a železničnej osobnej doprave ovplyvňuje najmä výšku cestovných výdavkov jednotlivých kategórií cestujúcej verejnosti (žiaci, študenti, dôchodcovia) a zvýšenie cestovného nemá teda priamy vplyv hospodárenie rozpočtových a príspevkových organizácií. 
Významnejší vplyv na hospodárenie uvedených organizácií môže mať zmena poštových taríf od 1.2.2001. Podľa prvých prepočtov sa predpokladal celkový dopad na rozpočtové a príspevkové organizácie celkom vo výške 30,68 mil. Sk. Súčasný predpoklad je však 29,25 mil. Sk, čo predstavuje dopad nižší o 1,43 mil. Sk.

Bližšia kvantifikácia dopadu úpravy poštových taríf na hospodárenie rozpočtových a príspevkových organizácií je uvedená v nasledujúcej tabuľke.

Predpokladaný dopad	v %	Početnosť	v Sk	Mesačný dopad v Sk	Ročný dopad v Sk	
celkom	100,00		231 806 263			
z toho rozpočtové a príspevkové organizácie	
12,62
	
6 161	
29 247 672	
395,60	
4 747,2	

Na základe objektívneho prepočtu intenzity poštovej prevádzky sa predpokladá, že priemerne sa výdavky rozpočtových a príspevkových organizácií z dôvodu úpravy taríf poštovného ročne zvýšia o sumu 4 747,20 Sk. Vzhľadom na skutočnosť, že cenu za poskytnutú službu ovplyvňujú viaceré  faktory (druh a hmotnosť zásielky, veľkosť, a pod.), je skutočné zvýšenie nákladov u jednotlivých organizácií rôzne.